
Részleges NCX gátlás – a Ca2+ beáramlás csökkentésével – védő hatást fejt ki Na+-indukált Ca2+ túltöltődés ellen kutya kamrai szívizomban

Bevezetés: Az akciós potenciál (AP) platófázisának fenntartásában fontos szerepe van a késői Na+ áramnak (INaL). Az áram kóros megnövekedése esetén az [Na+]i emelkedés és az AP időtartam (APD) megnyúlása következtében kialakuló Ca2+ túltöltődés súlyos aritmiák kialakulásához vezethet. E folyamatok létrejöttében a Na+- Ca2+ kicserélő (NCX) fokozott reverz transzport-aktivitása vélhetően kritikus szerepet játszik. Részleges NCX gátlás tehát védő hatású lehet a ritmuszavarok kialakulásával szemben. Célunk az NCX gátlás Na+ indukált Ca2+ túltöltődéssel szembeni protektív hatásának igazolása volt.
Módszerek: Az ionáramokat „whole cell patch clamp” technikával, az [Ca2+]i változásait Ca2+ szenzitív fluoreszcens festékkel (Fluo-4) mértük kutyából izolált bal kamrai szívizomsejteken. Az AP-okat konvencionális mikroelektróda technikával regisztráltuk jobb kamrai papilláris izmokon.
Eredmények: 2nM ATX-II hatására INaL fokozódás, APD megnyúlás és [Ca2+]i emelkedés jött létre. Fiziológiás körülmények között 1µM SEA0400 jelentősen gátolta az NCX áramot az APD és a Ca2+ tranziens jelentős változása nélkül. 1µM SEA0400 előkezelés kivédte a INaL-indukált NCX áramnövekedést, továbbá részlegesen gátolta az ATX-II indukált Ca2+ tranziens emelkedést. Ezzel szemben az ATX kezelést követő NCX gátlás nem befolyásolta az APD-t.
Következtetés: Eredményeink alapján valószínűnek tűnik, hogy a fokozott INaL aktiváció esetén a reverz NCX transzport aktivitás lényeges APD megnyúlás nélkül fokozódik, azaz az NCX gátlás protektív hatása nagyrészt a Ca2+ homeosztázis kontrollja révén jön létre. Ezért a részleges NCX gátlás új, perspektivikus terápiás eszköz lehet a Na+-indukált Ca2+ túltöltődés kivédésére.



